રાષ્ટ્રીય શાયર ઝવેરચંદ મેઘાણીની રાજકોટ સાથે ૧૨૦-વર્ષ પુરાણી સ્મૃતિરૂપે પ્રદ્યુમનનગર પોલીસ સ્ટેશન ખાતે મેઘાણી-તકતી તથા મેઘાણી-સાહિત્ય કોર્નરની સુરક્ષા સેતુ સોસાયટી – રાજકોટ શહેર પોલીસ દ્વારા સ્થાપના થઈ. બ્રિટિશ કાઠિયાવાડ એજન્સી પોલીસમાં ફોજદાર તરીકે ફરજ બજાવતા નીડર અને નેકદિલ પિતા કાળીદાસ મેઘાણીની ૧૮૯૮માં રાજકોટ ખાતે બદલી થતાં, ઝવેરચંદ મેઘાણી ૨દ્મક ૮ વર્ષની ઉંમર સુધી, હાલના પ્રદ્યુમનનગર પોલીસ સ્ટેશનની બાજુમાં આવેલ પોલીસ-લાઈનના કવાર્ટરના બે ઓરડાના મકાનમાં રહ્યા હતા. રાજકોટને પોતાની બાલ્યાવસ્થાની લીલાભૂમિ તરીકે ઝવેરચંદ મેઘાણી લાગણીભેર ઓળખાવતા. ઝવેરચંદ મેઘાણીની ૧૨૧મી જન્મજયંતીનું વર્ષ હાલ ચાલી રહ્યું હોવાથી આનું સવિશેષ મહત્વ છે.રાજકોટ શહેરના સંનિષ્ઠ અને સાહિત્ય-સંસ્કૃતિ-પ્રેમી પોલીસ કમિશ્નર અનુપમસિંહ ગહલૌત (આઈપીએસ), ઝવેરચંદ મેઘાણીના પૌત્ર અને ઝવેરચંદ મેઘાણી સ્મૃતિ સંસ્થાનના સ્થાપક પિનાકી નાનકભાઈ મેઘાણી તથા તેમના માતા કુસુમબેન મેઘાણી, નાયબ પોલીસ કમિશ્નર (ઝોન-૨) કરણરાજ વાઘેલા (આઈપીએસ), પી.આઈ. પી. બી. સાપરા, પી.એસ.આઈ. એમ. જે. રાઠોડ તથા પી. બી. કદાવલા, લોકગાયક નીલેશ પંડ્યા, નિવૃત્ત્। જિલ્લા શિક્ષણાધિકારી મુનાફભાઈ નાગાણી, આર્કિટેકટ ઈલ્યાસભાઈ પાનવાલા, નેશનલ યુથ પ્રોજેકટના રાજેશભાઈ ભાતેલિયા, વાલજીભાઈ પિત્રોડા, ભરતભાઈ કોટક (સાહિત્યધારા) સહિત મોટી સંખ્યામાં પોલીસ-પરિવાર ઉપસ્થિત રહ્યાં હતાં. ઝવેરચંદ મેઘાણીના રેખા-ચિત્ર અને હસ્તાક્ષરવાળી ૪*૩ ફૂટની કાળા ગ્રેનાઈટની કલાત્મક અને મનોરમ્ય મેઘાણી-તકતીની સ્થાપના પોલીસ સ્ટેશનના પ્રવેશદ્વાર પાસે થઈ છે. પોલીસ સ્ટેશનના મુખ્ય ખંડમાં સ્થપાયેલાં મેઘાણી-સાહિત્ય કોર્નરમાં કાચનાં આકર્ષક કબાટમાં ઝવેરચંદ મેઘાણી લિખિત કવિતા, નવલકથા, નવલિકા, નાટક, જીવન-ચરિત્ર, ઈતિહાસ, પ્રવાસ-વર્ણન, લોકસાહિત્ય સંશોધન અને વિવેચન, લોકગીતો, લોકકથાઓ એવા વિવિધ વિષયોનાં ૭૫ જેટલાં પ્રાપ્ય પુસ્તકો મૂકાયાં છે. ૨૫ વર્ષના ટૂકાં ગાળામાં ઝવેરચંદ મેઘાણીએ ૧૦૦ જેટલાં પુસ્તકો લખ્યાં હતાં. મહાત્મા ગાંધીએ જેમ રાષ્ટ્રીય શાયરના ગૌરવપૂર્ણ બિરુદથી નવાજેલા તેવા સમર્થ સાહિત્યકાર, લોકસાહિત્યના સંશોધક, પત્રકાર, સ્વાતંત્ર્ય-સેનાની ઝવેરચંદ મેઘાણીના જીવન અને કાર્યથી નવી પેઢી પરિચિત તેમ જ પ્રેરિત થાય તે માટે સુરક્ષા સેતુ સોસાયટી – રાજકોટ શહેર પોલીસ તથા ઝવેરચંદ મેઘાણી સ્મૃતિ સંસ્થાનનો આ પ્રયાસ છે.